**Akadēmiskās bakalaura studiju programmas “Ķīmija” (43441) studējošo**

**aptaujas rezultātu analīze**

Apkopojot ABSP “Ķīmija” aptaujas rezultātus, var secināt, ka kopumā studējošie studiju kvalitāti ABSP “Ķīmija” novērtē augsti. Tāpat arī DU materiāltehniskā bāze tika novērtēta labi un ļoti labi. Studiju programmas kopējā struktūra apmierina pilnībā vai pamatā apmierina. Visi respondenti atbildēja, ka studiju procesā tika izmantota e-studiju vide MOODLE tika izmantota ļoti sistemātiski.

Studējoši nav norādījuši uz problēmām studiju procesā.

Studējošo aptaujas rezultāti parāda, ka 60% studējošo docēšanas kvalitāti novērtē augstā līmenī. 60% studējošo norāda, ka pirmajā nodarbībā mācībspēki iepazīstina ar studiju kursa saturu, informē par to, kā tiks vērtēti studiju rezultāti, savukārt 80% respondentu norāda, ka mācībspēki studiju kursā sniedz visu nepieciešamo atbalstu, lai palīdzētu sasniegt studiju rezultātus. 60% studējošo ir skaidras studējošo patstāvīgā darba apjoma prasības un pārbaudes formas, tikpat daudz studējošo apgalvo, ka no docētājiem saņemtā atgriezeniskā saite. Šo salīdzinoši zemo rādītāju varētu saistīt ar pēdējos 2,5 gados attālināto studiju formu, kad nav tieša studējošo un docētāju kontakta, komunikācija galvenokārt norit elektroniskā veidā un, iespējams, docētājiem vienkārši nepietiek laika plašākai e-pasta saziņai ar visiem studējošajiem.

Nedaudz vairāk par pusi studējošo apgalvo, ka vieslektoru skaits ir pietiekams, ko var saistīt ar būtiski ierobežotu ERASMUS+ mobilitātei Covid-19 situācijas dēļ.

80% studējošo norāda, ka studiju kursu saturs savstarpēji nedublējas, 60% studējošo min, ka nodrošinājums ar studijām nepieciešamo literatūru un metodiskajiem materiāliem ir pietiekams. Tas atkal ir saistīts ar ilgstošām attālinātām studijām un ierobežotu pieeju bibliotēku resursiem un grāmatām (bibliotēkas klātienē neapkalpoja studējošos un docētājus Covid-19 ierobežojumu dēļ). Vienīgā iespēja studējošajiem bija izmantot globālajā tīmeklī atrodamos avotus, kuri latviešu valodā gandrīz nav pieejami.

Uz jautājumu “Kā vērtējat DU materiāltehnisko bāzi? (auditorijas, bibliotēku, datortehniku u.c.)” studējošie sniedza tādas atbildes kā “Viss ir augstākā līmeni. Ļoti patīk studēt”, “Izcili”, “Augstā līmenī”, “Labi”, “Ļoti labi”.

Visus studējošos pilnībā apmierina vai pamatā apmierina studiju programmā iekļautie studiju kursi, to sadalījums pa semestriem un apjoms.

80% studējošo norāda, ka apmeklē gandrīz visas nodarbības, 20% - apmēram pusi nodarbību. 100% studējošo studiju procesā izmanto e-studiju vidi, norādot, ka materiāli pieejami tikai dažos studiju kursos. Tikpat daudz studējošo apgalvo, ka docētāji pietiekami izmantoja tiešsaistes platformas nodarbību vadīšanai. Tas ir likumsakarīgi, jo nodarbības pārsvarā notika attālinātā formā pandēmijas ierobežojumu dēļ.

Diemžēl 60% studējošo atbild, ka nav piedalījušies ERASMUS+ aktivitātēs. Analizējot šo atbildi, var piebilst, ka studējošo mobilitāti ietekmēja Covid-19 ceļošanas ierobežojumi.

Studējošie anketās minējuši, ka vajadzētu palielināt vieslektoru skaits. Augšminētā prasība ir ņemta vērā – aicināti vieslektori no Latvijas Universitāti, piemēram M.Sc.Chem. Līgu Avotiņu.

Katru gadu analizējot anketas tiek ņemts vērā studentu redzējums un tiek pārskatīts studiju programmas saturs, īstenošana un iespējas to uzlabot. Tāpēc anketās iegūtie rezultāti ļoti palīdz studiju procesa pilnveidošanā. Pārskata periodā studenti novērtējuši programmas kā labas, bet pēdējā laikā izteikuši nepieciešamību pēc to uzlabojumiem.

1. attēls. Docēšanas kvalitāte ir augstā līmenī

2. attēls. Mācībspēki studiju kursā sniedza visu nepieciešamo atbalstu, lai palīdzētu sasniegt studiju rezultātus

3. attēls. Nodrošinājums ar vieslektoriem ir pietiekams

4. attēls. Cik nodarbību % Jūs esat apmeklējis/-usi?